XXXII.  [Geraldo] episcopo Tornacensi praecipit ne monasterii S. Bertini Sithiensis ecclesiarum potestatem sibi arroget.   (  Iperii Chron.  loco laudato.) 
         XXXIII.  Privilegium pro monasterio de Agnano.   (Laterani, Jan. 13.) [MITTARELLI,  Annal. Camaldul.,  III, App., 469.]
Author: Anastasius IV

ANASTASIUS episcopus, servus servorum Dei, dilectis filiis SAXONI abbati monasterii Sanctae Mariae de Agnano ejusque fratribus tam praesentibus quam futuris regularem vitam professis in perpetuum.

Piae postulatio voluntatis effectu debet prosequente compleri, quatenus et devotionis sinceritas laudabiliter enitescat et utilitas postulata vires indubitanter assumat. Eapropter, dilecti in Domino filii, vestris justis postulationibus clementer annuimus et praefatum monasterium in quo divino mancipati estis obsequio, sub beati Petri et nostra protectione suscipimus et praesentis scripti privilegio communimus; statuentes ut quascunque possessiones, quaecunque bona, idem monasterium in praesentiarum juste et canonice possidet, aut in futurum concessione pontificum, largitione regum, vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis: Monasterium Sanctae Mariae in Graticciata juxta civitatem Aretinam; ecclesiam Sancti Blasii in ipsa civitate, monasterium Sancti Gaudentii, ecclesiam Sancti Quirici de Vicione, hospitale ipsius loci, ecclesiam Sancti Michaelis de Caphajora, ecclesiam Sancti Michaelis de Tuntinano, ecclesiam Sancti Stephani de Crovule et ecclesiam Sanctae Caeciliae de Ferrata, cum earum pertinentiis, curtem de Vertige, curtem de Sancto Soterio. Quidquid juris in castro de Pergine, molendinum quem habetis in flumine Arni juxta montem de Valle, molendinum in flumine Ambre de Poce et molendinum in flumine Else de Pedemontis. Sepulturam quoque ipsius loci liberam esse concedimus, ut eorum qui se illic sepeliri deliberaverint devotioni et extremae voluntati nullus obsistat, salva justitia matricis ecclesiae. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate. Si qua igitur in futurum ecclesiastica saecularisve persona, etc. DOMINUS UT PUPILLAM OCULI CUSTODI ME. ANASTASIUS PAPA IV. Ego Anastasius catholicae Ecclesiae episcopus. Ego Imarus Tusculanus episcopus. Ego Otto diacon. cardin. Sancti Georgii ad Velum Aureum. Ego Hugo Ostiensis episcopus. Ego Gregorius presb. card. tit. Calixti. Ego Guido presb. card. tit. Sancti Chrysogoni. Ego Manfredus presb. card tit. Sanctae Sabinae. Ego Aribertus presb. card. tit. Sanctae Anastasiae. Ego Julius presb. card. tit. Sancti Marcelli. Ego Ubaldus presb. card. tit. Sanctae Crucis in Jerusalem. Ego Joannes diac. card. Sanctorum Sergii et Bacehi. Ego Oddo diac. card. Sancti Nicolai in Carcere Tulliano. Ego Octavianus presb. card. tit. Sanctae Caeciliae. Ego Gerardus presb. card. tit. Sancti Stephani in Coelio Monte. Ego Joannes presb. card. Sanctorum Joannis et Pauli tit. Pammachii. Datum Laterani, per manum Rolandi sanctae Romanae Ecclesiae presbyteri cardinalis et cancellarii, Idibus Januarii indictione II, Incarnationis Dominicae anno 1153, pontificatus vero domni Anastasii papae IV anno primo.